kardosdrur/scandi-wiki huggingface dataset:
Retouchering

Retouchering er en ændring af et fotografi for at rette fejl, tilføje eller fjerne detaljer eller for at at gøre billedet smukkere. Retouche sker især på reklamefotografier og på portrætter. Det var meget almindeligt at sløre rynker, poser under øjnene og lignende. Fotografier i reklamer eller brugervejledninger blev ofte retoucheret for at fremhæve detaljer, fjerne forstyrrende baggrunde for maskiner eller give blanke metaldele smukke reflekser.

Negativretouche
Retouchering kan ske allerede på det fotografiske negativ. Som regel begrænser man sig til at ”prikke” hvide pletter på negativet, forårsaget af fejl under fremkaldelsen, ud.

Positivretouche
Retouche på papiraftrykket af billedet giver større muligheder for rettelser og ændringer. Man kan fjerne hvide skygger fra støv eller lignende fejl ved forsigtigt at male over med bølgeformede streger med sort eller grå farve. Mørke fejl eller uønskede detaljer kan males over med dækhvidt eller den fotografiske emulsion kan helt eller delvist skrabes bort med en kniv. Finere retouchering kan ske ved at påføre farve med en airbrush. Herved var det forholdsvis enkelt at lave gradueringer af farven. Det er også muligt at slibe emulsionshinden bort på udvalgte steder ved en slags sandblæsning med en lille sprøjtepistol. Arbejdet udførtes af faguddannede retouchører.

Håndkolorering
En speciel form for retouche var farvelægning af sort-hvide fotografier for at fremkalde en illusion af et farvefotografi. Der anvendtes her særlige vandopløselige farver, der med en pensel kunne lægges på den fotografiske hinde og bandt sig til denne.

Fritskrabning
På reproduktionsanstalter kunne en kliche få fjernet en forstyrrende baggrund ved at man med en lille, håndholdt fræser fjernede dele af klicheens metal, så de ikke gav tryk på papiret.

Digital retouche
I dag sker retouchering mest med computerprogrammer som f.eks. Adobe Photoshop eller GIMP, der giver vide muligheder for at foretage ændringer på et billede og gør det muligt at omgøre ændringer, hvis disse ikke har haft den ønskede virkning.

Se også
 Billedmanipulation

Billedbehandling
Wallick

Wallick er et efternavn, der henviser til blandt andre:

 Arnold Wallick (1779–1845) - dansk maler
 Carl Wolf Josef Nathanael Wallick (1825–1888) - dansk jurist

Se også 

 Wallich

Efternavne
Majgøgeurt

Majgøgeurt (Dactylorhiza majalis), ofte skrevet maj-gøgeurt, er en 15-60 cm høj orkidé. Den er udbredt i Vest- og Centraleuropa, mod øst til Rusland. Majgøgeurt vokser i moser og andre sumpede områder som enge og kær. Det er den mest almindelige art i Dactylorhiza-slægten i Centraleuropa. Dens udseende varierer meget.

Arten ligner kødfarvet gøgeurt, men bladene er bredest omkring eller lige under midten. Blomstens støtteblad er meget fint savtakket. Den blomstrer i Danmark i maj-juli.

Underarter 
Majgøgeurt (Dactylorhiza majalis ssp. majalis) kan have både plettede og uplettede blade. Blomstens læbe har stregtegninger, der sjældent når ud på de tilbagebøjede lapper. I Danmark er den ret almindelig i næringsrige enge og kær i både Himmerland, Østjylland, det østlige Sydjylland samt Øerne. I resten af landet er den sjælden. I det øvrige Skandinavien findes majgøgeurt især i den sydlige del, f.eks. i Skåne.

Purpurgøgeurt 
Purpurgøgeurt (Dactylorhiza majalis ssp. purpurella) kendes fra den almindelige underart majalis på, at læbens stregtegninger ofte når ud på de fremadbøjede lapper. Denne underart findes hist og her på enge i Nord- og Nordvestjylland samt Rømø. Den er meget sjælden eller helt manglende i resten af landet. Purpurgøgeurt er opført i kategorien "Ikke truet" i den danske rødliste.

Priklæbet gøgeurt 
Priklæbet gøgeurt (Dactylorhiza majalis ssp. integrata) kendes på, at blomstens læbe er fladt udbredt med prikker på den centrale del eller med stregtegninger, der når ud på sidelapperne. Den vokser i Danmark meget sjældent i næringsrige enge og kær, men er ikke truet. En særlig varietet er Ringplettet gøgeurt (Dactylorhiza majalis ssp. integrata var. junialis).

Thygøgeurt 
Thygøgeurt (Dactylorhiza majalis ssp. calcifugiens) vokser sjældent i fattigkær i Nordvestjylland. Blomsterne er hvide og læben flad. Thygøgeurt er ikke en del af den danske rødliste.

Galleri

Noter 

Flerårige urter
Gøgeurt (Dactylorhiza)
Calm After the Storm

"Calm After the Storm" er en sang af den hollandske duo The Common Linnets (Ilse DeLange og Waylon). Den blev valgt til at repræsentere Holland til Eurovision Song Contest 2014 i Danmark. I konkurrencen opnåede den en andenplads. Sangen blev udført live første gang i en akustisk version d. 12. marts 2014 i det hollandske tv-program De Wereld Draait Door. Studieversionen blev præsenteret d. 13. marts 2014.

Musikvideoen, der er filmet i sort-hvid, blev filmet i marts 2014 i Edam.

Hitlisteplaceringer

Ugentlige hitlister

Certificeringer 
 Holland: 10.000 (guld)

Se også 
 Holland i Eurovision Song Contest

Referencer 

Sange fra 2014
Sange fra Eurovision Song Contest 2014
Eurovision Song Contest-sange fra Holland
Røjle Klint

Røjle Klint er en op til 45 meter høj klint på nordkysten af det vestlige Fyn cirka 3 km nordøst for Strib, og vest for Båring Vig i Middelfart Kommune.  Den ligger over for Fredericia,  hvor det smalle Lillebælt breder sig ud mod Kattegat  mod nordøst.  Vest for klinten grænser kysten op til et bakket overdrev og en strandmose. Øst for klinten består kysten af såkaldt plastisk ler (Lillebælt Ler),  hvilket præger kystlandskabet, der har stejle skrænter, kløfter og skred mod kysten.  Klinten  der Klinten består af moræneler og smeltevandssand fra tre istider (Elster-, Saale- og Weichsel-istiden), er foreslået som en Geosite, dvs. en international bevaringsværdig lokalitet.

Klinten blev  fredet allerede i 1939 . Staten ejer   Kasmose Skov og har valgt at lade skoven stå urørt siden 1993. Det betyder, at træerne får lov at vokse op, ældes og dø uden menneskets indgriben. Den urørte skov indeholder en større mangfoldighed af dyr og planter end den dyrkede skov.

Røjle Klint og Kasmose Skov er udpeget til Natura 2000 område nr. 111 Røjle Klint og Kasmose Skov .

Eksterne kilder/henvisninger 

Lokaliteter i Middelfart Kommune
Fredede arealer i Danmark
Natura 2000-planer
EU-habitatområder i Danmark
Nyatoh

Nyatoh er en hård rødlig mørk træsort fra regnskov i sydøstasien, af træer fra slægterne Palaquium og Payena. Træet vokser primært i Indonesien og Filippinerne. 

Nyatoh er let at bearbejde, indfarve og polere. Fra naturens side har nyatoh et højt olieindhold og benyttes derfor både i køkkenindretning, til køkkenbordsplader, og i møbelindustrien.

Industriel skovning af nyatoh er kritiseret af nogle miljøforkæmpere.

Kilder

Eksterne henvisninger 
 Om nyatoh på "The Wood Database"  hentet 11. maj 2014, 

Træer
Skodapladsen

Skodapladsen eller Skodagrunden var en uformel plads på hjørnet af Lygten og Frederikssundsvej i Københavns Nordvestkvarter. Området var ejet af Københavns Kommune. Navnet kom af, at der havde ligget en Skodaforhandler på grunden. Fra 2007 brugtes grunden periodevis til loppemarkedet Lygtens Lopper, men ellers var det normalt hjemløse, der holdt til der. Omkring 2017 benyttedes grunden til værestedet Verdenshjørnet. I 2020-2022 opførtes idrætsinstitutionen Kampsportens Hus på stedet. Bag huset etableredes lege- og aktivitetspladsen Kobra Pladsen.

Kilder 

Torve og pladser i København
Kvarterer i Bispebjerg
Nordvest
Riot Games

Riot Games er en amerikansk spilproducent, grundlagt i 2006, som har lavet spillene League of Legends, Legends Of Runeterra og Valorant.

Eksterne henvisninger 
 http://www.riotgames.com

Computerspilsvirksomheder fra USA
Etableret i 2006
Christian Trampe

Sophus Carl Rudolph Christian greve Trampe (4. januar 1891 i Brædstrup – 5. oktober 1978) var en dansk officer og modstandsmand, far til Karl Christian Trampe.

Han var søn af postmester, greve Christian Adolph Trampe (1846-1907) og hustru Aurora Ingeborg Didrikka Sveinbjørnsson (1853-1934), blev 1909 student fra Sorø Akademi, 1912 premierløjtnant, 1924 kaptajn ved 5. bataljon, 1935 oberstløjtnant og chef for 10. bataljon og 1943 oberst. Han var stationeret i Fredericia, hvor både Christian Trampe og hans søn var involveret i modstandsarbejde. Fra 1944 deltog Christian Trampe i ledelse af modstandsbevægelsen i Fredericia og havde kommando over en O-gruppe.

1945 blev Christian Trampe chef for 7. regiment og kommandant i Fredericia, 1949 kommandant og udskrivningschef på Bornholm samt chef for Bornholms Værn, 1952 tillige chef for region VII. 1954 kom han i nummer af reserven og til rådighed for Vestre Landsdelskommando og fik 1956 afsked fra Hæren.

Trampe blev 6. juli 1932 Ridder af Dannebrogordenen, 18. april 1941 Dannebrogsmand og 6. juli 1948 Kommandør af Dannebrog. Han bar desuden Hæderstegnet for god tjeneste ved Hæren og var Kommandør af Sankt Olavs Orden.

Kilder 
  (her er hans data blevet forvekslet med Christopher Trampe)
 Kraks Blå Bog 1974
 Danmarks Adels Aarbog 1961.

Personer i Kraks Blå Bog (afdøde)
Christian
Medlemmer af militærgrupper
Grever fra Tyskland
Officerer fra Danmark
Danskere i 1900-tallet
Kommandører af Dannebrog
Kommandører af Sankt Olavs Orden
Personer fra Jylland
Grever fra Danmark
Natura 2000-område nr. 61 Skånsø og Tranemose

Natura 2000-område nr. 61 Skånsø og Tranemose  er et habitatområde (H54), der  har et areal på  i alt 84 ha, hvoraf de 26,5 ha er vandareal; af dette er de 14 ha nedbrudt højmose, der nu er en brunvandet sø der er dannet ved tørvegravning. Den sydlige del af området består af Skånsø der er omgivet af lysåbne naturtyper og plantage mens den nordlige del, Tranemose består af nedbrudt højmose med omgivende hede og plantage. 

Der er ingen naturfredninger, men  ca. 98 % af området er beskyttet af naturbeskyttelseslovens § 3 , enten som hede, mose eller sø.
Natura 2000-området ligger omkring 5 km nordøst for Vinderup, kun få km nordvest for de store naturområder ved Flyndersø.

Skånsø
Skånsø  og   har et areal på  12,5 ha, og  er dannet i et dødishul og det topografiske
opland er kun ca. 110 ha. Oplandet er domineret af plantage samt våd og tør hede samt mindre arealer med tørvelavning. Søen er en lobeliesø med god vandkvalitet med en for typen karakteristisk vegetation med   flere sjældne arter. Området omkring Skånsø rummer flere mindre partier med tørvelavninger med forekomster af karakteristiske arter som liden ulvefod og soldug.

Tranemose og dens omgivelser
Tranemose er en af resterne af et tidligere større moseområde vest for Flyndersø. Mosen er præget  af dårlige hydrologiske forhold. Midt i mosen er der en sekundær brunvandet sø dannet i forbindelse med tørvegravning omkring århundredeskiftet, ligesom der  omkring søen er gravet eller skrabet tørv.  
Den nedbrudte højmose i Tranemose har et opland på ca. 135 ha. med bl.a. tør hede og  plantage. Hederne er flere steder under tilgroning med buske og træer. Der findes også
mindre områder med jord i omdrift samt fire småsøer. Søen i Tranemose, domineres under vandet helt af tørvemosser, som vil få søen til, i et meget langt tidsperspektiv, at 
vokse til og forsvinde til fordel for regeneration af hængesæk og sekundær aktiv højmose.

Videre forløb
Natura 2000-planen blev vedtaget i 2011, hvorefter kommunalbestyrelserne
og Naturstyrelsen udarbejdede bindende handleplaner for
gennemførelsen af planen. Planen videreføres og videreudvikles i anden planperiode  2016-21. Natura 2000-området ligger i  Holstebro Kommune, og naturplanen  koordineres med vandplanen for 1.2 Hovedvandopland Limfjorden

Se også 
Internationale naturbeskyttelsesområder i Danmark
 Naturtyper i Danmark

Eksterne kilder og henvisninger

 Naturplanen
 Naturplanen 2016-2021
 Basisanalysen 2007
 Basisanalysen 2016-21
Tranemose  på Det Nationale Overvågningsprogram for Vandmiljø og Natur (NOVANA) under Miljøstyrelsen
Natura 2000-planer

Lokaliteter i Holstebro Kommune
EU-habitatområder i Danmark
Beregnelige tal

Et beregneligt tal er et tal der kan beregnes med en given præcision af en algoritme, som kan beregnes af en Turing-maskine. Eksempler på beregnelige tal er e, π, √2 og 1. Alle tal som kan skrives som en sum er beregnelige.

Selvom mængden af reelle tal er overtællelig er mængden af beregnelige tal tællelige (samme kardinalitet som de naturlige tals mængde), da enhver beregnelig algoritme kan gives et unikt naturligt tal (f.eks. et kompileret program), og hver algoritme, der giver et nyt resultat, kan gives et nyt naturligt tal.

Definition 
Oprindeligt var et beregneligt tal defineret som et tal, hvis n'te ciffer kunne komputeres af en algoritme, som kan komputeres af en Turing-maskine.

I dag definerer vi et beregneligt tal sådan: Et reelt tal, a, er beregneligt, hvis tallet kan blive approksimeret af en beregnelig funktion , som opfylder  for alle n ϵ N

Kilder 
 Oliver Aberth 1968, Analysis in the Computable Number Field, Journal of the Association for Computing Machinery (JACM), vol 15, iss 2, pp 276–299.

Tal
Beregnelighed
Hyldegøgeurt

Hyldegøgeurt (Dactylorhiza sambucina), ofte skrevet hylde-gøgeurt, er en 9-25 cm høj orkidé. Den har sin største udbredelse i Central- og Sydeuropa, mod øst findes den til Kaukasus og mod nord til Mellemsverige. Den kan i bjergene sydpå vokse i store antal på græsgange mellem 500 og 2000 moh.

Hyldegøgeurt har bleggule eller rødlilla blomster, men læbens basis er altid gul, ofte med rødlilla prikker. Planter med røde og gule blomster vokser ofte sammen, hvilket på svensk har givet den navnet Adam och Eva. Hyldegøgeurt har en svag hyldeduft. I Danmark er arten meget sjælden. Den vokser på overdrev på Bornholm og enkelte andre steder i landet.

Kilder og henvisninger 

 

Flerårige urter
Gøgeurt (Dactylorhiza)
Skånsø

Skånsø  er en lille lobeliesø med  et areal på  12,5 ha, i Holstebro Kommune, omkring 5 km nordøst for Vinderup, kun få km nordvest for de store naturområder ved Flyndersø.

Den  er dannet i et dødishul og det topografiske
opland er kun ca. 110 hektar, domineret af plantage samt våd og tør hede samt mindre arealer med tørvelavning. Søen har ingen til- eller afløb, men ligger i oplandet til Smalle Å, som løber til Sønder Lem Vig. Søen var indtil 2007 put and take sø. Søen er en lobeliesø med god vandkvalitet med en for typen karakteristisk vegetation med   flere sjældne arter. Området omkring Skånsø rummer flere mindre partier med tørvelavninger med forekomster af karakteristiske arter som Liden Ulvefod og Soldug.

Fiskebestanden var i 2009  domineret af gedde og aborre. Derudover
blev der fanget rudskalle og skalle, men hverken regnbueørred eller bækørred, som har været der tidligere.

Den er en del af Natura 2000-område nr. 61 Skånsø og Tranemose.

Eksterne kilder og henvisninger

 Om Natura 2000-planen  på Naturstyrelsens websider
 Basisanalysen for Natura 2000-planen 2016-21

Søer i Holstebro Kommune
Peter Buhl (søofficer)

Peter Buhl (født 16. maj 1789 i Fredericia, død 6. juli 1812 ved Lyngør) var en dansk søofficer.

Han var søn af kancelliråd, byfoged, senere herredsfoged i Elbo-Brusk Herreder og justitsråd Hans Buhl (1751-1814) og Mette Dorothea Thomsen (1755-1806). Buhl blev allerede som 18-årig kadet ansat på den kanonbådsafdeling, hvormed kommandør Steen Andersen Bille 1807 forsvarede København fra søsiden mod den engelske flåde. Han skal allerede ved denne lejlighed have ytret, at han stykkevis ville miste livet i denne krig, hvad der virkelig også slog til. I en kamp i Kalvebod Strand mod de engelske batterier ved gamle Pesthus (august 1807) mistede han den venstre arm. Snart efter blev han i november 1808 sekondløjtnant.

Buhl deltog senere i den uheldige affære, som 1811 under ledelse af løjtnant Jørgen Conrad de Falsen og major Ketil Melstedt iværksattes for at fordrive englænderne fra Anholt. Han udmærkede sig her på fremragende måde, men undgik ikke at falde i fangenskab. Efter at være blevet udløst af dette kom han på ny under Falsens kommando og deltog atter i dennes angreb på en engelske konvoj 4. juli samme år. Her blev han hårdt såret i ryggen og for anden gang taget til fange. Det påfølgende år ansattes Buhl ved den norske flådeafdeling i fregatten Najaden under kaptajn Hans Peter Holm. I den blodige kamp 6. juli 1812 ved Lyngør i Norge, hvor fregatten tillige med tre brigger kæmpede mod det engelske linjeskib Dictator og en brig, og hvor fregatten blev fuldstændig ødelagt, fandt han her tillige med omtrent 130 mand heltedøden kun 23 år gammel. Holm omtaler ham i sin rapport som et "lige så ædelt menneske som en dygtig officer". Han var blevet Ridder af Dannebrog 1809 og Dannebrogsmand 1812.

Han er begravet på Askerø, hvor den norske regering i 1847 rejste et mindesmærke. Et mindesmærke blev rejst i 1912 for ham i hans fødeby Fredericia; dette er udført af Ludvig Brandstrup.

Han er desuden gengivet i en miniature af "Forti" og et stik af Andreas Flint (Det Kongelige Bibliotek), gengivet i flere xylografier, bl.a. af H.P. Hansen 1873.

Kilde 
  skrevet af kommandør Carl With-Seidelin

Søofficerer fra Danmark
Personer i Dansk Biografisk Leksikon
Faldne danske militærfolk
Personer i Englandskrigene fra Danmark-Norge
Personer fra Fredericia
Danskere i 1800-tallet
Riddere af Dannebrog
Peter Buhl

Peter Buhl kan henvise til flere personer:

 Peter Buhl (søofficer) (1789-1812) - dansk søofficer
 Peter Neerup Buhl (født 1968) - dansk forfatter og debattør
 Peter Buhl (journalist) - dansk journalist
John Mogens Arentoft

John Mogens Arentoft (27. februar 1923 på Rigshospitalet – 6. december 2010 i Aarhus) var en dansk søofficer, frihedskæmper og politiker.

Militær karriere og modstandsaktivitet 
Arentoft var søn af sagfører Marius Christian Nielsen Arentoft og hustru Daisy, født Meyer. Han blev kadetaspirant 1942 og blev efter overfaldet på det danske militær den 29. august 1943 interneret. Arentoft deltog efter endt internering i den af Søofficersskolen arrangerede kursusuddannelse. Fra 1944 til marts 1945 var han aktiv i modstandsbevægelsen, hvor han indgik i Holger Danskes studenter- og kadetgruppe. Fra marts til befrielsen maj 1945 var Arentoft til tjeneste for orlogskaptajn P.A. Mørch og siden i hjælpeflotillen under kommandørkaptajn F.C.S. Bangsbøll.

Han blev søkadet 1946 (med tilbagevirkende kraft fra 1. april 1944), søløjtnant II og søløjtnant I 1947, kaptajnløjtnant 1951 og orlogskaptajn 1958. Efter en periode som næstkommanderende ved Artilleriskolen Sjællands Odde blev han chef for Marinestation Møn og var tilknyttet Søværnets Operative Kommandos stab.

Fra 1967 fik han efter ansøgning afsked af linjen og stod i reserven til 1983. 12. februar 1979 modtog han Forsvarets Fortjensttegn for 25 års god tjeneste i Søværnets reserve og blev i 1982 Ridder af Dannebrog.

Civil og politisk karriere 
John M. Arentoft boede fra 1963 i Aarhus og var fra 1966 til 1969 undervisningsleder på Regnecentralen. I 1972 blev han selvstændig med undervisnings- og konsulentvirksomhed. Året efter blev han ved jordskredsvalget 1973 valgt ind i Folketinget for Fremskridtspartiet. På tinge var han medlem af Udenrigspolitisk Nævn, Forsvarsudvalget og Udenrigsudvalget. I 1984 forlod han Fremskridtspartiet og meldte sig ind i Det Konservative Folkeparti. I 1987 trådte han helt ud af politik. I sin tid i Folketinget var han i fire år medlem af Præsidiet. Derudover har han været formand for Dansk Koreansk Forening, Jyllands-afdelingen, og præsident i Dansk Taiwanesisk Forening.

1966-74 var han næstformand i Århus Officersforening, 1968-73 medlem af EDB-rådets læremiddeludvalg og fra 1974 medlem af Københavns Havnebestyrelse.

Han blev gift 21. juni 1947 i Hellerup Kirke med Lissi Margaretha Benedicte Hatting. Ægteskabet blev opløst, og i 1975 giftede han sig med Grace Langkilde Larsen.

Han er begravet på Vestre Kirkegård.

Kilder 
 
 CV hos Flådens Historie 
 Slægtsside

Eksterne henvisninger 
 

Personer fra København
Søofficerer fra Danmark
Riddere af Dannebrog
Medlemmer af Holger Danske
Tidligere folketingsmedlemmer fra Fremskridtspartiet
Tidligere folketingsmedlemmer fra Det Konservative Folkeparti
Folketingsmedlemmer i 1970'erne
Folketingsmedlemmer i 1980'erne
Foreningsformænd fra Danmark
Carl Adolph Castenschiold

Carl Adolph Castenschiold (1740 på Sankt Thomas, Dansk Vestindien – 30. juli 1820 på Hagestedgård) var en dansk godsejer, bror til Jørgen Frederik og Joachim Castenschiold og far til Christian Castenschiold og Jacob August Castenschiold.

Han var søn af Johan Lorentz Castenschiold og Jacobe von Holten og ejede fra 1760 til 1764 Knabstrup og fra 1769 Hagestedgård. I 1777 blev han etatsråd og 1780 kammerherre.

5. maj 1760 ægtede han Dorothea Augusta Brøer (1744 i København - 14. juni 1819 på Hagestedgård). Parret fik ti børn, hvoraf en del døde som spæde. 14. juni 1820 ægtede han på Hagestedgård Dorothea Lyngbye (1761 i Maribo - 9. juli 1838 i Næstved), men de fik ingen børn, da han døde kort efter.

Kilder 
 Danmarks Adels Aarbog 1943.

Carl Adolph
Godsejere fra Danmark
Etatsråder fra Danmark
Kammerherrer fra Danmark
Danskere i 1700-tallet
Danskere i 1800-tallet
Personer fra Sankt Thomas
Personer fra Dansk Vestindien
Jacob August Castenschiold

Jacob August Castenschiold (27. november 1765 på Knabstrup – 23. april 1828 i Korsør) var en dansk godsejer og borgmester, bror til Christian Castenschiold.

Hans forældre var kammerherre Carl Adolph Castenschiold til Knabstrup og Hagestedgård (1740-1820) og første hustru Dorothea Augusta Brøer (1744-1819). Han blev 1783 student fra Roskilde Skole og samme år kammerjunker, var 1785-92 auskultant i Rentekammeret og blev 1787 cand.jur. 1823 blev han borgmester og byfoged samt by- og rådstueskriver i Korsør.

Han ejede Bonderup (1792-98), Hellestrup (1806-12) og Lille Antvorskov (1813-23) og var under Englandskrigene 1801-04 kaptajn og kompagnichef i Søndre sjællandske Landeværnsregiment.

I 1790 ægtede han Charlotte Amalie Treeld (1771 i København - 13. oktober 1839).

Kilder 
 Danmarks Adels Aarbog 1943.

Jacob August
Godsejere fra Danmark
Jurister fra Danmark
Ikke-folkevalgte borgmestre fra Danmark (før 1919)
Borgmestre i Korsør
Byfogeder fra Danmark
Danskere i 1700-tallet
Danskere i 1800-tallet
Officerer fra Danmark
Saguaro National Park

Saguaro National Park  er en nationalpark i delstaten Arizona i USA. Parken blev etableret 14. oktober 1994, og er på 370 km². De vigtigste naturattraktioner i nationalparken er sonoraørkenen og saguarokaktusserne som har givet parken dens navn.

Parken består af to separate dele, Tucson district og Rincon district, beliggende på hver sin side af byen Tucson. I den vestlige del ligger Tucson Mountains, mens Rincon Mountains ligger i den østlige del. Af det totale areal på 370 km² er 287 km² defineret som vildmark, dvs uberørt natur.

Dyrelivet omfatter blandt andet de truede arter Lille langnæset flagermus (Leptonycteris yerbabuenae) og mexikansk pletugle (Strix occidentalis lucida).  Ud over kæmpekatusserne findes også  tøndekaktusser, cylinderopuntiakaktusser og opuntiakaktusser.
 
Parken blev etableret som Saguaro National Monument den 1. marts 1933, og blev opgraderet til nationalpark den 14. oktober 1994. Faciliteter i parken omfatter besøgscentre i begge  parkens dele og 240 km turstier.

Se også
Nationalparker i USA

Eksterne kilder/henvisninger 

Officielt websted

Nationalparker i USA
Arizona
Vandelvej

Vandelvej er en 2+1 sporet motortrafikvej, og er en del af primærrute 28. Den er ca. 10 km lang,og går imellem Bredsten og Vandel. Vejen er en forsættelse af Bredstenvej, som er en 2 sporet motortrafikvej mellem Vejle og Bredsten. 

Motortrafikvejen starter i Bredstenvej i en af Danmarks største rundkørsel, og føres derefter syd om den gamle hovedlandevej til Billund. Vejen passer Tørskindvej i et tilslutningsanlæg med frakørsel til landsbyen Ny Nørup. Vejen forsætter derefter videre igennem Gødding Skov, hvor den derefter følger Kastanievej og passere under en stor faunapassage øst for Vandel. Vejen forsætter derefter nord om byen Vandel, hvor den ender i Lufthavnsvej. Motortrafikvejen føres derfra videre som Lufthavnsvej til Billund Lufthavn og Grindsted. 

Motortrafikvejen åbnede for trafik den 8. oktober 2012.

Kilder 

Motortrafikveje i Danmark
Bygninger, konstruktioner og anlæg i Vejle Kommune